EA โบรกฯเชียร์ซื้อ! ธุรกิจแบตเตอรี่-“รถบัส-เรือไฟฟ้า” เริ่มรับรู้รายได้ปีนี้-เป้า 66 บ.
EA โบรกฯเชียร์ซื้อ! ธุรกิจแบตเตอรี่-“รถบัส-เรือไฟฟ้า” เริ่มรับรู้รายได้ปีนี้-เป้า 66 บ.
20 พ.ค. 2564

บล.ไอร่า ระบุในบทวิเคราะห์วันนี้(20 พ.ค.2564) ว่า บริษัท พลังงานบริสุทธิ์ จำกัด (มหาชน) หรือ EA ผลการดำเนินงานไตรมาส 1/2564 มีกำไรสุทธิ 1,412 ล้านบาท ลดลง 5% เทียบไตรมาสก่อนหน้า และ 3% เทียบช่วงเดียวกันของปีก่อน ปัจจัย หลักมาจากรายได้จากการแบตเตอรี่ที่ไต้หวันลดลง
โดยได้รับผลกระทบจาก COVID-19 ในขณะที่รายได้จากธุรกิจไฟฟ้าเพิ่มขึ้น ส่วนรายได้จากกลุ่มธุรกิจไบโอดีเซลเพิ่มขึ้น จากการจำหน่ายน้ำมันปาล์มดิบที่เริ่มผลิตได้ตั้งแต่ช่วงปลายปี 2563 ในขณะที่ปริมาณการจำหน่ายน้ำมันไบโอดีเซลอยู่ที่ 42 ล้านลิตร ลดลง 15% จากการระบาดของ COVID-19 ส่งผลให้การใช้น้ำมันดีเซลลดลง
โครงการผลิตแบตเตอรี่ Li-ion เฟส 1 กำลังผลิต 1 GW-hr อยู่ระหว่างการทดสอบระบบ ก่อนเริ่มการผลิตจริง ซึ่งคาดว่าจะสามารถเริ่มดำเนินการผลิตสำหรับระยะที่ 1 ได้ในช่วงไตรมาส 3/2564 ซึ่งในช่วงปีแรกคาดจะเป็นการผลิตสำหรับ EV Bus และ EV Ferry เป็นหลัก
ส่วนโครงการรถยนต์ไฟฟ้า EV การส่งมอบคาดจะล่าช้าออกไปเป็นปี 2565 และการแข่งขันที่สูงขึ้น จากคู่แข่งที่จะเข้ามาในตลาดมากขึ้นเรื่อยๆ ขณะที่โครงการเดินเรือไฟฟ้าได้ทดลองเดินเรือมาตั้งแต่ไตรมาส 1/2564 และคาดจะขยายให้เป็น 27 ลำภายในไจรมาส 3/2564 โดยเบื้องต้นทาง EA จะเป็นผู้ดำเนินการเดินเรือไฟฟ้าเอง
ด้านโครงการรถบัสโดยสารไฟฟ้า ขสมก. เป็นโอกาสที่ดีของ EV ที่จะเข้าไปรับงาน ปัจจุบัน โรงงานผลิตที่ฉะเชิงเทราคาดจะแล้วเสร็จในช่วงไตรมาส3/2564 และคาดจะเริ่มส่งมอบรถบัส ไฟฟ้าสำหรับภาคเอกชนได้ในช่วงไตรมาส3/2564 และโครงการสถานีชาร์จรถไฟฟ้าล่าสุดติดตั้งแล้ว 400 สถานี และเมื่อ 7 เม.ย. ได้ลงนาม ความร่วมมือกับ BIGC และ กฟน. ในการติดตั้งสถานีชาร์จเพิ่มเติม
ประเมินราคาเป้าหมายปี’64 เท่ากับ 66.00 บาท (P/E = 35 เท่า) แนะนำ “ซื้อ”